Document ID: 31994R3360

ΚΑΝΟΝΙΣΜΟΣ (ΕΚ) αριθ. 3360/94 ΤΟΥ ΣΥΜΒΟΥΛΙΟΥ της 22ας Δεκεμβρίου 1994 για τη θέσπιση των μεταβατικών μέτρων που εφαρμόζονται κατά τις συναλλαγές μεταξύ της Αυστρίας, της Φινλανδίας και της Σουηδίας, αφενός, και των κρατών της Αφρικής, της Καραϊβικής και του Ειρηνικού, αφετέρου
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι, σύμφωνα με το άρθρο 76 παράγραφος 2, το άρθρο 102 παράγραφος 2 και το άρθρο 128 παράγραφος 2 της πράξης προσχώρησης του 1994, η Κοινότητα και τα κράτη ΑΚΕ άρχισαν διαπραγματεύσεις με σκοπό τη σύναψη πρωτοκόλλου προσαρμογής της τέταρτης σύμβασης ΑΚΕ-ΕΟΚ, προκειμένου να ληφθεί υπόψη η προσχώρηση της Αυστρίας, της Φινλανδίας και της Σουηδίας στην Ευρωπαϊκή Ένωση-
ότι το άρθρο 76 παράγραφος 3, το άρθρο 102 παράγραφος 3 και το άρθρο 128 παράγραφος 3 της πράξης προσχώρησης του 1994 προβλέπουν ότι, σε περίπτωση που δεν έχει συναφθεί αυτό το πρωτόκολλο μέχρι τη 1η Ιανουαρίου 1995, η Κοινότητα θα λάβει τα αναγκαία μέτρα για την αντιμετώπιση της κατάστασης που θα δημιουργηθεί μ' αυτό τον τρόπο, από την προσχώρηση-
ότι, κατά τα φαινόμετα, το πρωτόκολλο αυτό δεν θα συναφθεί μέχρι την καθορισμένη ημερομηνία και ότι, υπ' αυτές τις συνθήκες, πρέπει να ληφθούν αυτόνομα μεταβατικά μέτρα, ούτως ώστε να μπορέσουν τα νέα κράτη μέλη να εφαρμόσουν από την 1η Ιανουαρίου 1995 τις εμπορικές διατάξεις της τέταρτης σύμβασης ΑΚΕ-ΕΟΚ-
ότι με το άρθρο 72 της πράξης προσχώρησης του 1994 παρέχεται στην Αυστρία, η δυνατότητα να διατηρήσει, μέχρι την 1η Ιανουαρίου 1996, τους τελωνειακούς δασμούς και τις διατάξεις περί αδειών που θα εφαρμόζει, κατά την ημερομηνία προσχώρησης, έναντι των άλλων κρατών μελών, όσον αφορά ορισμένα οινοπνευματώδη ποτά και τη μη μετουσιωμένη αιθυλική αλκοόλη,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Από την 1η Ιανουαρίου 1995 και μέχρι την ημερομηνία ενάρξεως ισχύος του πρωτοκόλλου που αναφέρεται στο άρθρο 76, το άρθρο 102 και το άρθρο 128 της πράξης προσχώρησης του 1994 ή μέχρι τις 31 Δεκεμβρίου 1995, αναλόγως του ποια ημερομηνία είναι προγενέστερη, η Δημοκρατία της Αυστρίας, η Δημοκρατία της Φινλανδίας και το Βασίλειο της Σουηδίας εφαρμόζουν στις εισαγωγές προϊόντων καταγωγής των κρατών ΑΚΕ, τις ίδιες διατάξεις με εκείνες που εφαρμόζουν τα άλλα κράτη μέλη της Κοινότητας.
Άρθρο 2
Μέχρι την 1η Ιανουαρίου 1996, επιτρέπεται στη Δημοκρατία της Αυστρίας να διατηρήσει τους τελωνειακούς δασμούς και τις διατάξεις περί αδειών που εφαρμόζει κατά την ημερομηνία προσχώρησης, όσον αφορά τα οινοπνευματώδη ποτά και τη μη μετουσιωμένη αιθυλική αλκοόλη με κατ' όγκο αλκοολικό τίτλο λιγότερο του 80 % vol, που υπάγεται στην κλάση 22.08 του ΕΣ. Αυτές οι διατάξεις περί αδειών πρέπει να εφαρμόζονται χωρίς διακρίσεις.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1995.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 1994.

Labels: 3
15
17
14